Verfrissende perspektiewe op geloofsvrae wat nie so ’n eenvoudige “reg of verkeerd”-antwoord het nie.
Het God ’n plan vir my lewe? Wat beteken “geestelike groei” nou eintlik? Hoekom sukkel Genesis en wetenskaplikes om ooreen te kom oor die skepping? Wat as die staat genadedood wettig?
In 1966 het ’n verskriklike tragedie ’n Walliese dorpie getref. Dit is ’n deel van die wêreld waar dood as gevolg van ’n ongeluk of nalatigheid, soms op ’n groter skaal as wat ons vandag sal toelaat, nie ongewoon was nie: Steenkoolmyne is ’n gevaarlike plek om te werk. Hierdie keer was dit anders. ’n Mynhoop bo die dorpie Aberfan, waar daar ook ’n ondergrondse fontein was, het ineengestort. Binne ’n paar minute het 40 000 m3 se mynafval en metaalslik teen die heuwel af gevloei en ’n plaas, ’n paar huise op die terrasse en ook Pantglas-laerskool getref waar die kinders pas ná die oggendgebede die saal verlaat het. Altesaam 116 kinders en 28 volwassenes het gesterf.